WASE 112
Bibi Meda Yadra Tiko—iVakatautauvata ni Goneyalewa
-
TUKUNA O JISU NA VOSA VAKATAUTAUVATA NI TINI NA GONEYALEWA
Sa sauma voli mai o Jisu nodratou vakatataro na yapositolo me baleta na ivakatakilakila ni nona tiko kei na icavacava ni veika vakavuravura. Sa qai cavuta tale e dua na vosa vakatautauvata. O ira era donuya na gauna sa na tiko kina o Jisu era na vakadinadinataka na veika e tukuni ena ivakatautauvata qori.
E tekivu ena nona kaya: “Na Matanitu vakalomalagi e rawa ni vakatauvatani kei ratou na tini na goneyalewa eratou kauta na nodratou cina me ratou lai tavaka na taganevou. E lima eratou lialia, e lima eratou vuku.”—Maciu 25:1, 2.
E sega ni tukuna tiko o Jisu nira lialia eso nona tisaipeli era lewe ni Matanitu vakalomalagi, eso tale era vuku. Ia me salavata kei na Matanitu qori, e vakabibitaka tiko o Jisu ni vakatau vei ratou yadua nona tisaipeli nodratou yadra tiko se sega. E nuidei o Jisu ni rawa ni ratou yalodina tiko ga na nona tisaipeli, ena vakalougatataki ratou tale ga o Tamana.
Ena vosa vakatautauvata qo, ratou lai tavaka na taganevou na tini na goneyalewa, me ratou tiko tale ga ena soqo ni vakamau. Ni yaco mai na taganevou, eratou na vakararamataka na gaunisala ena nodratou cina, me dokai kina o tagane ni kauti watina ina nona vale vou. Cava e qai yaco?
E vakamacalataka o Jisu: “O iratou na lialia eratou kauta na nodratou cina ia eratou sega ni kauta na waiwai, o iratou na vuku eratou kauta na nodratou cina kei na kena tavaya waiwai. Ni Maciu 25:3-5) E sega ni yaco mai na taganevou ena gauna e namaki. Eratou oca na wawa, ratou qai moce na goneyalewa. De dua ratou nanuma lesu kina na yapositolo na italanoa i Jisu me baleta e dua na tagane sucu turaga e gole vakayawa qai ‘lesu mai ni sa vakadeitaka oti na nona itutu vakatui.’—Luke 19:11-15.sa dede mai na taganevou, eratou mani sosovu kece, ratou moce sara.” (
Ena vosa vakatautauvata ni tini na goneyalewa, sa qai vakamacalataka o Jisu na ka e yaco ni sa basika na taganevou: “Ena bogilevu tutu, e qai rogo mai e dua na kaila, ‘Sa yaco mai na taganevou! Ni lai tavaka.’” (Maciu 25:6) Vakacava eratou yadra tiko qai vakarau tu na goneyalewa?
E tomana o Jisu: “Eratou tucake na goneyalewa, eratou vakarautaka sara nodratou cina. Eratou kaya na goneyalewa lialia vei ratou na vuku, ‘Dou taloca mada mai vei keitou eso na nomudou waiwai, ni sa voleka ni boko na neitou cina.’ Ratou mani sauma na goneyalewa vuku, ‘De qai sega ni veirauti vei keda. Dou lai volia ga mai na nomudou waiwai vei ira na volitaka tiko.’”—Maciu 25:7-9.
Eratou sega gona ni yadra tiko se vakarau tu na lima na goneyalewa lialia ni yaco mai na taganevou. A lailai nodratou waiwai ni cina, ratou mani lai vaqara tale eso. E kaya o Jisu: “Ni ratou se lako tu i volivoli, sa yaco mai na taganevou. Ratou mani curu vata kei koya ina kana ni vakamau na goneyalewa eratou sa vakarau tu, qai sogo na katuba. Oti ya eratou sa qai yaco mai na goneyalewa lialia, eratou kaya, ‘Turaga, Turaga, ni dolava mada vei keitou na katuba!’ E qai sauma mai na taganevou, ‘Au tukuna vakadodonu, au sega sara ga ni kilai kemudou.’” (Maciu 25:10-12) Sa vakaloloma dina ni ratou sega ni vakarau tu se yadra tiko!
Eratou kila na yapositolo ni taganevou a cavuta o Jisu e vakaibalebaletaki tiko ga vua, ni a vakatauvatani koya tale ga ena dua na gauna e liu ina dua na taganevou. (Luke 5:34, 35) Vakacava o ratou na lima na goneyalewa vuku? Ni vakamacalataka o Jisu na “qelenisipi lailai” ena veiliutaki ena Matanitu ni Kalou, e kaya: “Dou vakaisulu dou tu vakarau, me caudre tiko ga na nomudou cina.” (Luke 12:32, 35) Eratou taura rawa na yapositolo ena ivakatautauvata ni goneyalewa ni o Jisu e vakaibalebaletaki ira tiko na tisaipeli yalodina me vakataki ratou. Na cava e via vakabibitaka o Jisu ena vosa vakatautauvata qori?
E vakamatatataka o Jisu ena itinitini ni nona vosa vakatautauvata: “Mo dou yadra tiko gona, ni dou sega ni kila na kena siga se na kena aua.”—Maciu 25:13.
E vakasalataki ratou nona imuri yalodina o Jisu me ratou ‘yadrava’ na nona sa na tiko. Me vakataki ratou ga na lima na goneyalewa vuku, e bibi me ratou vakarau tu qai gugumatua me yacova nona lako mai o Jisu me dei kina nodratou inuinui totoka kei na nodratou icovi.
ssw_Latn fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn